6.9.2022
ET
Euroopa Liidu Teataja
C 342/51 Kolmapäev, 16. veebruar 2022
7. on teadlik asjaolust, et Euroopa Toiduohutusamet esitas vastuseks komisjoni nõudmistele mitu arvamust loomapõhiste meetmete kasutamise kohta liikide suhtes, mida ei käsitleta eriõigusaktides (piimalehmad ja lihaveised); peab kahetsusväärseks asjaolu, et Euroopa Toiduohutusameti soovitatud loomapõhiseid meetmeid ei ole seni rakendatud; kutsub seepärast komisjoni üles tagama, et neid loomapõhiseid meetmeid ajakohastataks kõige uuemate teaduslikult põhjendatud teadmiste põhjal ja integreeritaks kehtivatesse eriõigusaktidesse;
8. tunnistab, et teadusasutuste andmetel on loomapõhised meetmed küll soovitud, kuid neid pole alati võimalik jõustada ega objektiivselt kontrollida; kutsub seetõttu komisjoni üles koostama loomade heaolu käsitlevate ELi õigusaktide läbivaatamise käigus väga konkreetsed kontrollitavad nõuded, milles võetakse arvesse uusimaid teaduslikke arvamusi ja liikmesriikide erinevaid tootmissüsteeme;
9. kutsub komisjoni üles tagama kehtivate loomade heaolu käsitlevate õigusaktide täitmist ja vajaduse korral ajakohastama reegleid, et viia need paremini kooskõlla ühiskonna nõudmistega, võttes arvesse teaduse arengut ja teadusuuringute tulemusi selles valdkonnas, laiendades samas nende reeglite kohaldamisala ja paindlikkust, et kohaneda uusimate teaduslike ja tehnoloogiliste suundumustega ning rohelise kokkuleppe eesmärkidega;
10. tuletab meelde, et väljundipõhised mõõdetavad muudatused tuleb teha pärast asjakohast teaduslikku hindamist ning konsulteerides liikmesriikide pädevate asutuste ja sidusrühmadega, et tulla toime ühelt poolt loomakasvatajate ees seisvate probleemidega ning teiselt poolt kodanike vajaduste ja ootustega ning loomade tervise ja heaoluga, võttes nõuetekohaselt arvesse tarbijate parimaid valikuid ja nende ostujõudu; tuletab meelde, et Euroopa toidusüsteemis tuleb tagada kvaliteetsete ja taskukohaste toiduainete kättesaadavus; on seisukohal, et tootjatele tuleks tagada õiglane osa loomade heaolu käsitlevatele ELi õigusaktidele vastavate toiduainete hinnast;
11. nõuab toitumisvaldkonna lühemaid tarneahelaid, mis tuginevad kohalikele või piirkondlikele toidukaupadele, et pakkuda tarbijatele paremat otsest juurdepääsu kohalikele toiduainetele ja toetada väikepõllumajandustootjaid;
12. kutsub seadusandjaid võtma täielikult arvesse nimetatud arengu tagajärgi ja olema neist täielikult teadlikud; nõuab, et muudatuste hindamisel kasutataks terviklikku lähenemisviisi, mis hõlmab kestlikkuse sotsiaalseid, keskkonnaalaseid, loomade heaoluga seonduvaid ja majanduslikke komponente, aga ka põllumajandustootjate ergonoomiat ja tervishoiuas­ pekte, võttes eriti arvesse terviseühtsuse põhimõtet; tuletab meelde, et loomade heaolu tuleb ühendada kestliku majandusliku lähenemisviisiga;
13. rõhutab vajadust parandada loomade heaolu ja tervist loomakasvatuses osana terviseühtsuse põhimõttest; juhib tähelepanu asjaolule, et selle eesmärgi saavutamiseks on vaja parandada loomakasvatustavasid, sest loomade suurem heaolu parandab loomade tervist, vähendades seega vajadust ravimite järele ja piirates zoonooside levikut; kutsub komisjoni üles töötama loomade heaolu käsitlevate õigusaktide läbivaatamise raames välja ka heaoluühtsuse lähenemisviisi;
14. kutsub komisjoni ja liikmesriike üles tõhustama kolmandatest riikidest imporditavates toodetes antibiootikumide ja muude keelatud keemiliste jääkide kontrolli osana komisjoni strateegiast, mille eesmärk on võidelda tõhusalt looma- ja mereandide kasvatuses ning vesiviljeluses kasutatavate antibiootikumide ja pestitsiidide reguleerimata kasutamisega;
15. nõuab meetmete võtmist, et tagada põllumajandustootjate ohutus ja usaldusväärsus teatavate loomade suhtes võetavate meetmete korral;
16. rõhutab, et kõigi muudatuste kavandamisel tuleb võtta arvesse seda, et põllumajandustootjad vajavad muudatuste tegemiseks aega, toetust ja rahastamist, samuti kaasnevad sellega majanduslikud ja bürokraatlikud tagajärjed ja kõik see võib aega võtta; rõhutab vajadust võtta eriti arvesse investeerimiskulusid, kuna on oht, et madala kasumimarginaali tõttu võtab laenu tagasimaksmine pikka aega; märgib, et põllumajandusloomade heaolu parandamiseks vajalike muudatuste tegemiseks on vaja sobivat üleminekuperioodi; tunnistab, et loomakasvatajad on niigi investeerimistsüklis hiljutiste loomade heaolu algatuste ja pika tasuvusperioodi tõttu;